J. Pataky, poslanec: (2008-10-22):
Stupeň motorizácie na Slovensku dosiahol nebývalé, ale aj nečakané rozmery, nielen produkciou, ktorá reprezentuje svetovú špičku v počte automobilov na osobu, ale aj v sfére spotreby použitia automobilov. Tento nezvratný proces však nemá súpútnikov, motorizácia nie je adekvátne saturovaná rozvojom cestnej siete. Klientelistický zápas o výstavbu diaľnic sleduje už celá Európa. Porovnanie efektívnosti výstavby napr. s Chorvátskom alebo inými štátmi vzbudzuje trpké konštatovanie, ale aj sklamanie. Mimo diaľnic eskalujú ďalšie problémy. Neprejazdnosť Bratislavy je všeobecne známa. Ale napr. Žilina či Považská Bystrica, Nitra a hlavne teraz aj Prešov sú mestá, kde nostalgicky spomínajú na obdobia, keď cez cestu chodec prešiel bez špeciálneho výstroja alebo výzbroje. A čo kvalita ciest II. a III. triedy či kvalita mostov? To už o tom ani nehovorím. A čo ľudský faktor? Na úseku dvadsať až tridsať kilometrov umožníme 160 kilometrov za hodinu. Tisíce kilometrov našich ciest sme opravili presunutím vlastníctva na VÚC či obce. Veľmi závažnou a dlhodobo neriešenou otázkou je aj príprava vodičov. Podmienka satelitnej navigácie 500-koňových motorov sa príprava vodičov až na výnimky vykonáva v podmienkach päťdesiatych rokov. Vodič, ktorý absolvoval výcvik na 800-kilogramovom autíčku, na druhý deň sadne do trojtonového terénneho vozidla a veselo uháňa po dedine a my zrušíme skúšobnú dobu. Čo vy na to, pán minister? Pokiaľ ide o samotný návrh, na jednej strane argumentuje dôvodová správa uzneseniami orgánov Európskej únie a na druhej strane neobsahuje jediný exaktný argument na podporu návrhov. Je nepochybné, že nový zákon je potrebný, ale musí to byť výsledok vedeckých diskusií autorít z odboru dopravy, a nie, ako si myslím, voluntaristické výlevy policajného hovorcu. Dôvody pre zavedenie päťdesiatky ležia v štatistických listoch na regáloch dopravnej polície. Stačí ich len zosumarizovať a predložiť. Predložte vedecké argumenty, načo potrebuje revúci maják vozidlo predsedu Ústavného súdu alebo riaditeľ NBÚ napr. To si nelenia naplánovať cestu z Petržalky na Tomášikovu, že potrebujú právo prednostnej jazdy? A prečo nedáme potom už aj majáky primárovi chirurgie z nemocnice alebo hociktorej triednej učiteľke na základnej škole, keď zaspí? Ja nespochybňujem právo na predloženie návrhu v akejkoľvek podobe vyžadovanej rokovacím poriadkom, pán minister, ale už z elementárnej úcty k parlamentu musí vláda a príslušné rezorty svoj návrh excelentne odôvodniť. Ja si myslím, že tento návrh mal byť predložený až po šiestich mesiacoch. Ďalším večným problémom je zachovanie nerovnoprávneho postavenia policajta a účastníka cestnej premávky, čo, si myslím, v tomto zákone dosť veľmi chýba. Bolo by na čase zaviesť najmä v zložitých prípadoch tvrdenia proti tvrdeniu pri vysokých sankciách zrýchlenú formu správneho konania pred sudcom. Je dôstojný byť svedkom diskusií medzi profesorom ústavného práva alebo nejakým nadstrážmajstrom, či uviedol profesor na stovke vozidlo do pokoja alebo nie, čo sa mi aj posledne stalo. Nespochybňujem zložitosti výkonu policajnej služby, ale ak štát nevie zabezpečiť exaktné dôkazy, záznam či foto ap., nemôže rozhodovať na základe tvrdenia, či som bol videný zo vzdialenosti sto metrov telefonovať alebo prečesávať si vlasy. Tu sa chcem ešte vrátiť ešte tri roky dozadu, keď ešte vtedajší minister vnútra pán Palko predkladal takisto cestný zákon, apropo k sankciám. Pamätám si, že členovia Smeru, konkrétne poslanec Číž veľmi horlil pred troma-štyrmi rokmi za sociálne sankcie odvodené od výšky príjmu, nehovoriac už o spôsobe preukazovania príjmu, napr. u advokáta, alebo s nulovým príjmom. Títo reprezentanti sociálnych sankcií zmĺkli a neriešia, čo bude robiť teraz tu napr. policajt, ktorý vyberie 300 000 alebo 500 000 korún na pokutách. A ešte kladiem jednu otázku, pán minister: Kde sú sľubované videozáznamy a platby platobnými kartami, koľko má nosiť so sebou v hotovosti napr. vodič, ktorý cestuje z Bardejova či z Humenného alebo z Michaloviec, keď bude akcia, no možnože už Jastrab nie, ale nejaká iná, ako sú definované rôzne radary a príp. videozáznamy? Veď tam bude okrem policajta aj iná osoba, ktorej nahrávanie si vyžaduje zákonný podklad, čiže potvrdenie starého vzťahu orgánu, pána nad životom a smrťou, a úbohého občana, ktorý to zaplatí nielen na daniach, ale aj na plánovaných pokutách. A povinnosti správcov komunikácií, povinnosti účastníka nehody vo vzťahu k poisťovniam? Na jednej strane štát garantuje a kontroluje výber zákonného poistenia, jeho realizáciu však ponecháva na dohode. Ešte chcel by som sa vrátiť k niektorým ustanoveniam tejto novely, hlavne v závere § 71 ods. 1, kde sa o. i. píše, že policajt môže dočasne zadržať vodičský preukaz, ak vodič nemôže zaplatiť pokutu na mieste. Nie každý, si myslím, môže zaplatiť pokutu na mieste, či už nemá pri sebe finančný obnos alebo iné, lebo nemusí nosiť pri sebe takú hotovosť, na akú dostane pokutu pri sebe alebo v aute. Si myslím, že táto časť zákona nie je doriešená. Ďalej sa mi tam nepozdáva, že má policajt rovnaké právo zadržať osvedčenie o evidencii, resp. technický preukaz o. i. vtedy, ak vodič nepredloží potvrdenie o zaplatení poistky alebo nemá zaplatenú diaľničnú známku, poprípade keď bude mýto. Tu sa pýtam, pán minister: Čo má osvedčenie o evidencii spoločné s právom jazdiť na platených cestách. Nepochopil som to. No a chcel by som sa ešte vrátiť k zimným pneumatikám všeobecne. V zákone, v predloženej novele, o cestnej premávke sa píše, že ak sa na vozovke nachádza súvislá snehová vrstva, ľad alebo námraza, vozidlo musí mať na všetkých nápravách zimné pneumatiky, vodič musí dbať na splnenie tejto požiadavky vtedy, ak vzhľadom na ročné obdobie možno predpokladať, že na jeho trase bude na vozovke súvislá snehová vrstva, ľad alebo námraza. Tiež je to diskutabilné, nejasné. Tu ide pravdepodobne o podľa mňa najspornejšie ustanovenie, ktoré vyvolá viac otázok alebo odpovedí. Čo znamená vlastne súvislá snehu, ľadu a námrazy? Veľa sa o tom hovorilo. Hovoríme o celom Slovensku, zákon platí pre celé Slovensko, nie o jednom meste či o jednej ulici alebo desiatich metroch. Ak si zvolím trasu napr. bez snehu, zimné pneumatiky nepotrebujem. No u mňa by sa to stalo, že by som išiel po južnej strane cez Košice. Nepotrebujeme ich ani vtedy, ak je suchá zima, napr. v mestách. Čo má vodič robiť, ak napadne sneh napr. v máji? Má po celý rok voziť v kufri zimné pneumatiky aj s diskmi? To treba doriešiť. (Vystúpenie prerušené predsedajúcim.)